

**Obec Donovaly**

**Všeobecne záväzné nariadenie**

**č. 1/2021**

**ktorým sa vyhlasujú záväzné časti Územného plánu rekreačnej zóny komplexného strediska cestovného ruchu Donovaly podľa Zmien a doplnkov č. 16**

 Obecné zastupiteľstvo v Donovaloch podľa § 6, ods. 1 zákona č. 369/1990 Zb. o obecnom zriadení v znení neskorších predpisov, v súlade s ustanovením § 27 ods. 3 zákona č. 50/1976 Zb. o územnom plánovaní a stavebnom poriadku v znení neskorších predpisov vydáva toto všeobecne záväzné nariadenie, ktorým sa vyhlasujú záväzné časti Územného plánu rekreačnej zóny komplexného strediska cestovného ruchu Donovaly podľa Zmien a doplnkov č. 16.

**Prvá časť**

**Limity a regulatívy**

§ 1

Zásady a regulatívy priestorového usporiadania a funkčného využívania územia na funkčné a priestorovo homogénne jednotky

Vymedzujú sa plochy rekreačného bývania v rozsahu podľa výkresu č. 3 grafickej časti Zmien a doplnkov č. 16 Územného plánu RZ KSCR Donovaly.

§ 2

Určenie prípustných, obmedzujúcich alebo vylučujúcich podmienok na využitie jednotlivých plôch a intenzitu ich využitia

Regulovaná plocha 16/1

Hlavné funkčné využitie: - plochy rekreačného bývania

Prípustné podmienky: - rekreačné domy, rodinné domy

 - doplnkové stavby altánkov, drobnej architektúry

Obmedzujúce podmien­ky: - koeficient zastavanosti maximálne 0,3

 - pozemné stavby umiestniť minimálne 40 m od hranice najbližšieho lesného porastu

 - maximálny počet nadzemných podlaží je 1 + obytné podkrovie

 - maximálny počet podzemných podlaží je 1

 - výška úrovne 1. nadzemného podlažia nad terénom maximálne 1,5 m

 - stavby so šikmou strechou, min. sklon 35°

 - parkovanie na pozemku rekreačnej chaty

 - zásobovanie pitnou vodou je možné po posilnení kapacity vodných zdrojov, napojenie na kanalizáciu po rekonštrukcii čistiarne odpadových vôd

Vylučujúce podmien­ky: - výroba, sklady, chov úžitkových zvierat

 - zakazuje sa výsadba cudzokrajných a inváznych druhov rastlín

Osobitné požiadav­ky: - žumpa je prípustná len plastová, vyrobená vo výrobni a dovezená na miesto inštalácie vcelku a v mieste inštalácie po celom obvode a výške obetónovaná. Žumpa, musí mať vybudovaný kontrolný drenážny systém na monitorovanie netesnosti nádrže

 - k žumpe musí byť prístup cisternovým vozidlom.

§ 3

Zásady a regulatívy umiestnenia verejného dopravného a tech­nického vybavenia územia

1. Zásobovanie riešeného územia pitnou vodou riešiť z verejného vodovodu.
2. Riešené územie odkanalizovať do žumpy do doby vybudovania verejnej kanalizácie.
3. Dažďové vody odvádzať do voľného terénu.
4. Vybudovať novú NN sekundárnu distribučnú káblovú sieť a no­vé NN káblové prípojky zemným rozvodom.
5. Vybudovať nové vonkajšie verejné osvetlenie s káblovým zemným rozvodom.
6. Vybudovať kryté, uzatvárateľné priestory pre prechodné uskladnenie komunálneho odpadu.

§ 4

Zásady a regulatívy zachovania kultúrnohistorických hodnôt, ochrany a využí­vania prírodných zdrojov, ochrany prírody a tvorby krajiny, vytvárania a udržiavania ekologickej stability vrátane plôch zelene

1. V prípade archeologického nálezu pri zemných stavebných prácach postupovať v zmysle platnej legislatívy.
2. Zemné práce uskutočňovať v suchom období, minimalizovať porušenie vegetačného krytu počas výstavby, porušený vegetačný kryt zatrávniť.

§ 5

Zásady a regulatívy starostlivosti o životné prostredie

1. V maximálnej miere zadržať v území dažďové vody ich odvedením zo spevnených plôch do vsaku.
2. Stavebné mechanizmy zabezpečiť proti úniku ropných látok. Pôdu kontaminovanú ropnými látkami okamžite odstrániť a odviesť na miesto dekontaminácie.
3. Likvidáciu odpadov riadiť Programom odpadového hospodárstva obce. Zabezpečiť možnosť separácie odpadu aj v riešenom území.

**Druhá časť**

**Vymedzenie zastavaného územia obce, ochranných pásiem a chránených území**

§ 6

Vymedzenie zastavaného územia obce

Zastavané územie vymedzené k 1.1.1990 zostáva bez zmeny.

§ 7

Vymedzenie ochranných pásiem a chránených území podľa osobitných predpisov

1. Ochranné pásma vymedzené v platnom znení Územného plánu RZ KSCR Donovaly platia aj pre územie riešená v ZaD č. 16.

**Tretia časť**

**Plochy pre verejnoprospešné stavby, na vykonanie delenia a sceľovania pozemkov, na asanáciu a na chránené časti krajiny a časti obce určené pre obstaranie a schválenie územného plánu zóny**

§ 8

Plochy na verejnoprospešné stavby, na vykonania delenia a sceľovania pozemkov, na asanáciu a na chránené časti krajiny

Plochy pre verejnoprospešné stavby sa nevymedzujú.

§ 9

Určenie, na ktoré časti obce je potrebné obstarať a schváliť územný plán zóny

Neurčuje sa.

§ 10

Zoznam verejnoprospešných stavieb

Verejnoprospešné stavby nie sú vymedzené.

§ 11

Schéma záväzných častí riešenia a verejnoprospešných stavieb

1. Záväzné sú ustanovenia záväznej časti ZaD č. 16. Záväzná časť platí pre celé územie riešené v ZaD č. 16.
2. Záväzné je funkčné členenie plôch podľa výkresu č. 3 grafickej časti ZaD č. 16.

**Štvrtá časť**

**Záverečné ustanovenia**

§ 12

1. Toto Všeobecne záväzné nariadenie č. 1/2021 schválilo Obecné zastupiteľstvo v Donovaloch na svojom zasadnutí dňa 25.03.2021, Uznesením č. 5/2021.
2. Toto všeobecne záväzné nariadenie nadobúda účinnosť 15 dňom od zverejnenia.

|  |
| --- |
| **Miroslav Daňo**starosta obce Donovaly |

Vyvesené na úradnej tabuli dňa 30. 03. 2021

Zvesené z úradnej tabule dňa 15. 04. 2021